Title: ประกาศการท่าเรือแห่งประเทศไทย เรื่อง ยกเลิกการใช้สำเนาบัตรประจำตัวประชาชนและสำเนาทะเบียนบ้านในการติดต่อกับการท่าเรือแห่งประเทศไทย

ประกาศการท่าเรือแห่งประเทศไทย
เรื่อง ยกเลิกการใช้สำเนาบัตรประจำตัวประชาชนและสำเนาทะเบียนบ้าน
ในการติดต่อกับการท่าเรือแห่งประเทศไทย[๑]

เพื่อเป็นการอำนวยความสะดวกและลดภาระแก่ประชาชน
กรณีที่ต้องใช้สำเนาบัตรประจำตัวประชาชนและสำเนาทะเบียนบ้านในการติดต่อกับการท่าเรือแห่งประเทศไทย
และเป็นไปตามมติคณะรัฐมนตรี เมื่อวันที่ ๒ ตุลาคม ๒๕๖๑ ซึ่งเห็นชอบมาตรการอำนวยความสะดวกและลดภาระแก่ประชาชน
(การไม่เรียกสำเนาเอกสารที่ทางราชการออกให้ จากประชาชน) อาศัยอำนาจตามความในมาตรา ๓๒ (๒) แห่งพระราชบัญญัติการท่าเรือแห่งประเทศไทย
พ.ศ. ๒๔๙๔ ผู้อำนวยการการท่าเรือแห่งประเทศไทย จึงให้ดำเนินการดังนี้

ข้อ
๑  ห้ามมิให้หน่วยงานในสังกัดการท่าเรือแห่งประเทศไทยเรียกขอสำเนาบัตรประจำตัวประชาชน
และ/หรือ สำเนาทะเบียนบ้าน ในการพิจารณาขออนุญาต การขอหนังสือรับรอง การขอขึ้นทะเบียน
การขอต่อทะเบียน การจดแจ้ง หรือการดำเนินการอื่นใด

ข้อ ๒  กรณีที่มีความจำเป็นและต้องการสำเนาเอกสาร
ตามข้อ ๑ ให้หน่วยงานนั้น ๆ เป็นผู้จัดทำสำเนาเอกสารขึ้นเอง พร้อมรับรองว่าเป็นสำเนาจากต้นฉบับหรือจากแหล่งข้อมูลอื่นใด
และห้ามมิให้เรียกเก็บค่าใช้จ่ายที่เกิดจากการจัดทำสำเนาเอกสารดังกล่าว

ข้อ
๓  กรณีมีการมอบอำนาจ ให้ใช้สำเนาบัตรประจำตัวประชาชนของผู้มอบอำนาจพร้อมลงนามรับรองสำเนาถูกต้อง

จึงประกาศมาเพื่อทราบโดยทั่วกัน

ประกาศ ณ
วันที่ ๑๖ เมษายน พ.ศ. ๒๕๖๓
เรือโท กมลศักดิ์
 พรหมประยูร
ผู้อำนวยการการท่าเรือแห่งประเทศไทย

ชญานิศ/ธนบดี/จัดทำ
๑๔ สิงหาคม ๒๕๖๓

สุภาทิพย์/ตรวจ
๒๐ สิงหาคม ๒๕๖๓

[๑] ราชกิจจานุเบกษา
เล่ม ๑๓๗/ตอนพิเศษ ๑๓๕ ง/หน้า ๒๑/๙ มิถุนายน ๒๕๖๓